סיישל

הרפובליקה של סיישל (באנגלית: Republic of Seychelles; בקריאולית: Repiblik Sesel; בצרפתית: République des Seychelles, , רֶפּוּבְּלִיק דֶּה סֶשֶל) ובקיצור סיישלס (מאנגלית: Seychelles) או סיישל היא מדינת איים באוקיינוס ההודי, 1,600 ק"מ מזרחה מיבשת אפריקה. מדינות איים סמוכות: מאוריציוס, וראוניון (שייך לצרפת) מדרום, האיים המלדיביים מצפון מזרח ומדגסקר מדרום ומדרום-מערב. סיישל חברה באיחוד האפריקאי ובחבר הלאומים הבריטי.

 אטימולוגיה 
האיים קרויים "סשל" (Séchelles) על שם ז'אן מורו דה סשל  (1690-1760), שר האוצר של צרפת הטריטוריאלית בתקופת האימפריה הקולוניאלית הצרפתית.

 גאוגרפיה 

 אקלים 
מזג האוויר בסיישל הוא טרופי ומכיל לחות רבה מהאוקיינוס. עונת המונסונים היא בדרך כלל הקרה והגשומה יותר והיא נמשכת ממאי עד ספטמבר. בכל עונות השנה הטמפרטורה המקסימלית באי המרכזי היא בין 28 ו-30 מעלות צלזיוס והטמפרטורה המינימלית היא 24 מעלות צלזיוס. ההתחממות הגלובלית גורמת לחריגות לא צפויות במזג האוויר, בעשר השנים האחרונות.
מכיוון שסיישל נמצאת צפונית לחגורת הטייפונים, הים בה רגוע ברוב עונות השנה, והטמפרטורה שלו מתאימה לרחצה ולא יורדת מתחת ל-24 מעלות.

 איים 
הארכיפלג של סיישל מכיל 115 איים, מתוכם 33 מאוכלסים. האי הראשי הוא מאהה (Mahé) ובו מצויה הבירה ויקטוריה ומתגוררת רוב האוכלוסייה. לצידו ישנם מספר איים קרובים כמו פראלין (Praslin) ולה-דיג (La Digue). כל האיים הללו הם איי גרניט ובהם גבעות המתנשאות לגובה של עד 914 מטר.

 אטולים 
האטולים אינם מאוכלסים, חלקם שמורות טבע וחלקם אתרי תיירות וצלילה. אין תחבורה לאטול אלדברה.
בשנת 1982 הכריזה אונסק"ו על אטול אלדברה כאתרי מורשת עולמית. בשנת 1983 הכריזה אונסק"ו על שמורת הטבע ואלה דה מה שבאי פרלין כאתרי מורשת עולמית.

 פאונה ופלורה 
בסיישל יש מגוון בעלי חיים אנדמיים כמו תוכי ואסא סיישלי , שועל-מעופף אלדברה ושועל-מעופף סיישל. באטול אלדברה חיה אוכלוסיית צבי הענק הגדולה ביותר בעולם וגודלה מוערך בכ-152,000 פרטים.
בוואלה דה מה גדלים עצי הדקל בעלי הזרע הגדול ביותר בעולם.

 היסטוריה 

אף שסביר להניח ששייטים ערבים נתקלו באיים עוד קודם, העדות המתועדת הראשונה על האיים היא של שייטים פורטוגזים בשנת 1505. האיים שימשו במשך שנים בעיקר כנקודת עגינה לשודדי ים בין אסיה לאפריקה.

 המאה השמונה-עשרה והמאה התשע-עשרה 
בשנת 1756 השתלטו הצרפתים על האיים.
בשנים 1794–1811 נלחמו הבריטים בצרפתים על השליטה בסיישל.
בשנת 1814 השתלטה האימפריה הבריטית על סיישל והפכה אותה לקולוניה בריטית.

 המאה העשרים 
בשנת 1976 ניתנה עצמאות לאיים שנשארו חלק מחבר הלאומים הבריטי.
בשנת 1977, לאחר הפיכה, הפיל ראש הממשלה הסוציאליסט-קומוניסט פראנס-אלברט רנה את הנשיא הימני ג'יימס מנצ'אם. הנשיא רנה הוציא את המפלגה הדמוקרטית מחוץ לחוק, והקים שלטון סוציאליסטי תחת מפלגה אחת.

בשנת 1992 נפל השלטון הסוציאליסטי ומאז סיישל היא דמוקרטיה.

 פוליטיקה 

נשיא סיישל שהוא גם ראש המדינה וגם ראש הממשלה נבחר אחת לחמש שנים. הנשיא הנוכחי הוא ואוול רמקלאוואן (מאז ה-26 באוקטובר 2020). הקבינט, שאותו ממנה הנשיא, זוכה לאישור בית המחוקקים.

בית המחוקקים מורכב מ-34 חברים ש-25 מתוכם נבחרים ישירות והשאר נבחרים לפי חלוקה מפלגתית.

הממשל בסיישל ריכוזי מאוד והוא שולט גם ברוב הקרקעות, המפעלים והיצוא והיבוא של המדינה.

הכוחות המזוינים של סיישל כוללים כ-650 אנשים. אין גיוס חובה.

 כלכלה 
ממוזער|פועלת במפעל תה

התוצר הלאומי הגולמי גדל מתוצר לנפש של 3,000$ בשנות השבעים של המאה העשרים ועד לכ-$21,500 בשנת 2010.

המשבר הכלכלי העולמי ב-2008 פגע קשות בכלכלת סיישל, אך זו התאוששה תוך שנתיים.

בשנים 1998–2001 חלה האטה בצמיחה של כלכלת סיישל עקב המשבר בתיירות, האטה בשוק הטונה, מדיניות מטבע החוץ והמדיניות המוניטרית והפיסקלית שפגעו בצמיחה של כלכלת סיישל. הממשלה החלה לפתח את הסקטור התעשייתי ואת הסקטור החקלאי ולהרחיב את סקטור הדיג כך שלא יושתת על דיג טונה יתר על המידה.

ערך הדולר והאֵירוֹ בשוק השחור הוא פי שניים משערם הרשמי. לסיישל חוב לנפש לבנק העולמי שהוא מהגבוהים בעולם וכלכלתה נמצאה בדירוג סיכון גבוה.

על פי מדד הפיתוח האנושי, נכון לדו"ח של 2024, סיישל היא המדינה הכי מפותחת באפריקה עם HDI של 0.802.

 תיירות 

בשנות השבעים של המאה העשרים החליט הנשיא הסוציאליסט-קומוניסט פראנס-אלברט רנה להפוך את מדינתו לאתר תיירות לעשירי העולם. לצורך זה עודדה הממשלה גופים תיירותיים בינלאומיים להשקיע במלונות והכשירה כח אדם מתאים.

הגידול בתמ"ג הוא תוצאה של הפיכת כלכלת האיים מכלכלה המבוססת על חקלאות לכלכלה מודרנית המבוססת על תיירות בכלל ועל תיירות יוקרה בפרט.
כיום סיישל מושכת אליה תיירים אמידים והיא יקרה מיעדים דומים.

התלות הגדולה בתיירות פגעה בסיישל בעקבות מלחמת המפרץ הראשונה ושוב בעקבות המשבר הכלכלי שלאחר פיגועי 11 בספטמבר.

 תחבורה 
כלי רכב בסיישל נוסעים בצד שמאל של הכבישים.

מרבית התחבורה בסיישל מתנהלת באמצעות מעבורות. 

באי מאהה קיים נמל תעופה בינלאומי.

חברת התעופה המקומית "אייר סיישל" ומספר חברות תעופה אירופיות וישראליות מקיימות טיסות סדירות למאהה וממאהה.

 דמוגרפיה 

כל תושבי סיישל הגיעו אליה ב-500 השנה האחרונות. יש ביניהם אירופים, צאצאי אפריקאים שהובאו כעבדים, הודים וסינים. בגלל האינטגרציה שהתרחשה באי לאורך השנים אין בו קבוצות אתניות נפרדות אלא רוב האוכלוסייה היא קריאולית מעורבת.

 דתות 
ההשפעה הצרפתית הביאה לכך שרוב תושבי סיישל הם נוצרים קתולים. השמרנות הדתית מקבלת עידוד מהשלטון. לדוגמה, קמפיין המלחמה באיידס של הממשלה כלל עלונים שמסבירים שהשיטה הטובה ביותר להימנע מאיידס היא התנזרות ממין לפני הנישואין.

לא קיימת קהילה יהודית בסיישל. עדויות שונות מצביעות על מספר קטן של מהגרים יהודים שהגיעו לאיי סיישל במאה ה-18 כחלק מהמושבות הצרפתיות והבריטיות, אך הם לא הקימו קהילה יהודית, ונטמעו לחלוטין באוכלוסייה המקומית. ב-2022 נפתח בסיישל בית חב"ד הממוקם באזור חוף בו ואלון, בית חב"ד נסגר בשנת 2023, כיום אין בית חב"ד בסיישל.

 תרבות 
המטבח המקומי הקריאולי כולל בעיקר דגים ופירות ים עם רטבים פיקנטיים כגון צ'אטני כריש .

בבירה ויקטוריה ישנם מספר מוזיאונים בוטניים.

באי מאהה ישנה מושבת אמנים שפועלים באי, בעיקר אמנים אירופאים ואמריקאים.

 קישורים חיצוניים 







 מידע רחב על איי סיישל בבלוג סיישל 360 https://www.seychelles360.co.il/

הערות שוליים

*
קטגוריה:מדינות העולם
קטגוריה:מדינות אפריקה
קטגוריה:מדינות איים
קטגוריה:איים באוקיינוס ההודי
קטגוריה:אטולים באוקיינוס ההודי
קטגוריה:אפריקה: מושבות צרפתיות לשעבר
קטגוריה:מושבות האימפריה הבריטית
קטגוריה:ארכיפלגים
קטגוריה:אפריקה: איים
קטגוריה:מדינות וטריטוריות דוברות אנגלית
קטגוריה:מדינות וטריטוריות דוברות צרפתית
קטגוריה:מדינות החברות בחבר העמים הבריטי
קטגוריה:מדינות שהוקמו ב-1976